Tyskerne tager téten og trækker tusinder af tilhørere til i Nordjylland den kommende tid, oplyser DR Nordjylland.

Aalborg Kongres og Kulturcenter har succes med at satse tysk. Der er reelt udsolgt til årets eneste koncert på dansk grund på tyskernes popdronning Andrea Berg. Og når Hansi Hinteseer endnu engang stikker snuden forbi, er der også udsolgt. - De har længe været store navne i Mellemeuropa, mens vi har været mere tilbageholdende. Men nu kommer de altså, siger Kongres og Kulturcentrets direktør Ernst Trillingsgaard. Efterspørgslen er så massiv, at Trillingsgaard til det sidste arbejder på at få plads til lidt flere publikummer til de tyske kunstnere. - Jeg har været med i mange år og ved, at krisetider får folk til at søge mod det lette. Den tendens er stadig gældende, siger direktøren. Kongres og Kulturcentret har indtil videre investeret 25 millioner i årets sæsonprogram, men forventer at nå op på på 35 millioner, inden året er omme.